"আপনি শুনতে পেলেন এক মধুর অথচ গম্ভীর কণ্ঠস্বর, “আসুন, আমার সঙ্গে আসুন।” আপনার মনে হোলো, 'এও কি সম্ভব কখনো?' আপনার খুব আবছা আবছাভাবে মনে পড়ছিলো। ফলে আপনার চেতনা লুপ্ত হচ্ছিল এক ভয়ঙ্কর শ্বাসকষ্টের মধ্যে। তখন আপনি প্রার্থনা করেছিলেন আরেক মনুষ্যজন্মের। যেখানে দুচোখ মেলে দেখতে পারেন জগৎটাকে। তাহলে, এই মুহূর্তে যে আলো-বাতাস–ধ্বনি-স্পর্শের অনুভূতি পাচ্ছেন তা পরজন্ম ছাড়া আর কি হতে পারে? এই সময় আপনি শুনলেন সেই কণ্ঠস্বর, ‘আসুন ঋষিবর, আসুন আমার প্রাসাদে; আসুন আমাকে ধন্য করুন।’ আপনার বিস্ময়ের ঘোর কাটার আগেই আবার শুনলেন, ‘আমি আপনাকে চিনেছি ঋষিবর—আপনি মহর্ষি দীর্ঘতমা। ইষ্টদেবতার আশীর্বাদেই এইভাবে আপনার দেখা পেলাম।’ তখনই আপনি বুঝতে পারলেন যে কোনো পুনর্জন্ম নয়—আপনি সেই মহামুনি উতথ্যের পুত্র। লাঞ্ছিতা মাতা মমতার গর্ভজাত এবং দেবগুরু বৃহস্পতির অভিশাপগ্রস্ত জন্মান্ধ ঋষি দীর্ঘতমাই অতি আশ্চর্যভাবে জীবন ফিরে পেয়েছেন। শরীরের সমস্ত বাঁধন কেটে দুহাতে পরমযত্নে তিনি যখন আপনার অশক্ত শরীরটাকে দাঁড় করালেন তখন আপনি বলেছিলেন, ‘কে আমার প্রাণ বাঁচালে এভাবে?' উনি উত্তর দিয়েছিলেন, ‘আমি সামান্য রাজা। আমার নাম বলি। আর আপনার প্রাণ যে অমূল্য ঋষিবর।’ সেকথা শুনে আপনি অতি নগণ্য মানুষের মতো কান্নায় ভেঙে পড়ে বলেছিলেন, ‘না মহারাজ – না – আমি অতি ঘৃণিত মানুষ - অতি কদর্য আমার অতীত - আপনার সেসব জানা নেই।’ বলিরাজা প্রত্যুত্তরে বলেছিলেন, ‘আমার সব জানা আছে মহর্ষি। কিন্তু আপনার অতীতে আমার বিন্দুমাত্র আগ্রহ নেই। কারণ আপনার এই বর্তমান অস্তিত্বের উপরেই নির্ভর করছে আমার ভবিষ্যৎ। সেকথা পরে হবে ঋষিবর। এখন প্রাসাদে চলুন। বিশ্রাম নেবেন।’